Þingræður haldnar á Alþingi Íslendinga

Fyrirspyrjandi (Gísli Jónsson) Herra forseti. - Í desember 1943 var afgreidd í sameinuðu þingi þál., þar sem ríkisstj. var falið að láta gera línurit yfir vegi landsins í hverri sýslu. Nál., sem samið var þá af allshn., gerði nokkru ýtarlegri skil á þessu máli en fyrst var hugsað í upphafi og tók meira fram um það, hvernig upplýsingarnar skyldu vera. Og það eitt út af fyrir sig sýnir, að n. hefur talið brýna nauðsyn bera til þess, að þessar upplýsingar lægju fyrir. N. varð þá og sammála um það, að þessar upplýsingar væru lagðar fyrir Alþ. það, er nú situr, ekki síðar en 15. febr. s. l. Að þessi dagur var ákveðinn í þessu sambandi, var m. a. vegna þess, að það þótti nauðsyn, að þessar upplýsingar lægju fyrir, áður en fjallað væri um fjárl. fyrir árið 1945, svo að hv.fjvn. gæti haft mikinn og mikilsverðan stuðning af þessum upplýsingum, þegar ákveðið væri, hvernig skipta skyldi fé til vegagerða á landinu. Nú er mér ekki kunnugt um, að þetta hafi verið lagt fyrir hæstv.Alþ., og vildi því gjarnan spyrja hæstv. samgmrh., hvort búið sé að ljúka þessu verki og hvort þess sé að vænta, að þetta línurit verði afhent alþm. nú innan skamms tíma, eða hvort það sé í undirbúningi eða jafnvel ekki byrjað á því, og ef svo er, hvenær þess má vænta, að þessu verði lokið, svo að alþm. geti átt þess kost að kynna sér þessi mál og vita, á hvaða stigi þau eru í landinu.

Atvmrh. (Vilhjálmur Þór) Herra forseti. - Þál. sú, eða efni hennar, sem hér er gerð fyrirspurn um, hvað líði framkvæmd á, var send strax, þegar hún barst ríkisstj. frá hæstv.Alþ., til vegamálaskrifstofunnar með fyrirmælum um að framkvæma þetta verk svo fljótt sem nokkur tök væru á. Ég hef fyrir nokkru spurzt fyrir um það, hvað þessu verki líði, og verð, því miður, að upplýsa, að verkinu er ekki lokið. Undirbúningsverkið til þess að fullnægja þessari þál. er mér tjáð af vegamálastjóra, að sé mjög mikið. Hann á að gera línurit af öllum vegum, þjóðvegum, sýsluvegum og hreppavegum. En til þess að hægt sé að fá öll þau gögn fram til þess að vinna að þessu línuriti, þarf mikið verk. Að því verki hefur verið unnið með þeim árangri, að efnið til þess að gera línuritið um meginvegina lá fyrir á síðasta vori. En efni til þess að gera línurit um smærri vegi hafði ekki unnizt tími til að ná saman. Vegamálastjóri upplýsir, að ástæðan fyrir því, að ekki var hægt að klára þetta fyrir samkomudag Alþ. á síðasta vetri, hafi verið sú, að hann sé svo fátækur af hjálparliði, eins og raunar hefur verið skýrt frá hér á Alþ. fyrir nokkrum dögum í sambandi við annað mál, og sé þetta einnig ástæðan fyrir því, að verkinu er enn ekki lokið. Það hafa verið gerðar ráðstafanir til þess, að gangskör verði að því gerð að ljúka þessu verki, og skal verða lögð áherzla á, að svo verði gert. Mér þykir fyrir, að þetta þarfa verk hefur ekki getað klárazt, en orsakirnar eru þær, sem ég hef greint. En áherzla verður lögð á að ljúka verkinu svo fljótt sem nokkur tök verða á. Ég vil, með leyfi hæstv. forseta, nota tækifærið til þess að svara fyrirspurn, sem sami hv.þm. skaut fram í gær viðvíkjandi athugun og endurskoðun á hafnarl. Það er rétt, sem sá hv.þm. hafði heyrt, að það hafi verið tekin til yfirvegunar og athugunar allsherjarathugun á hafnarlagasetningu í landinu. Milliþn. í sjávarútvegsmálum hefur haft þetta mál til meðferðar, og liggur það fyrir til athugunar hjá vitamálastjóra, sem mun innan skamms geta sinnt því, og er von til, að það komist á rekspöl, þegar útiönnum hans og starfsmanna hans er lokið.

Fyrirspyrjandi (Gísli Jónsson) Ég vil þakka hæstv.atvmrh. greinagóð svör við fyrirspurninni um línurit yfir vegi og vona, að því verki verði hraðað. En því vildi ég beina til hans, að jafnvel þótt ekki fengist á þessu þingi yfirlit yfir annað en aðalvegina, væri það mikilsvert. Þótt annað yrði að bíða, væri það minni skaði. Ég hygg, að vegamálastjóri hafi mest af því, sem þarf, í sínum fórum og í skýrslum, enda sá ég, að hann hefur gefið út vegakort í tilefni af lýðveldisstofnuninni. - Ég þakka einnig hæstv. ráðh. svör hans í þessu sambandi um mál, sem var hér á dagskrá í gær.